આમ તો 29મી અૉગસ્ટ એ મનુભાઈ પંચોળીની પુણ્યતિથિ છે, તેથી તેમના સાહિત્ય વિશ્વને પોંખીને સાચી શ્રદ્ધાંજલિ આપવાના હેતુસર આ પરિષદનું આયોજન કરેલું. સવારે દસના સુમારે પરિષદના આયોજકો, શ્રોતાઓ અને મહેમાનોની હાજરીમાં અકાદમીના પ્રમુખ વિપુલ કલ્યાણીએ પોતાની આગવી શૈલીથી આરંભ, અભિવાદન અને ઉદ્દબોધનથી સભાનો પ્રારંભ કર્યો. એ બેઠકના અધ્યક્ષ કવિ અને લેખક એવા અદમ ટંકારવી તથા પરિષદના મુખ્ય અતિથિ તરીકે વિચારક, કર્મશીલ, પત્રકાર અને ‘નિરીક્ષક’ના તંત્રી પ્રકાશ ન. શાહનો વિધિવત્ પરિચય આપ્યો. સાથે જ કાર્યક્રમની રૂપરેખા આપી.